Verbruikersake: Rentekoerse se impak op jou finansiesFoto ter illustrasie. (Foto: Steve Buissinne/Pixabay) Verbruikers hoor deesdae net dat rentekoerse styg en dit maak hulle bekommerd, want hulle weet nie altyd hoe dit hul finansies gaan beïnvloed nie. Onlangs is die repokoers weer met 25 basispunte verhoog, wat rentekoerse verhoog het tot die hoogste sedert 2009. Rentekoerse is in 2022 ses keer verhoog en hierdie verhogings sal na verwagting tot in 2023 voortduur. Ina Opperman verduidelik wat rentekoerse se uitwerking op jou finansies kan wees. Al is dit min troos, is Suid-Afrikaners nie alleen nie. Rentekoerse het wêreldwyd konstant gestyg en dit lyk nie of hierdie tendens binnekort gaan ophou nie, wat 2023 ŉ skrikwekkende finansiële vooruitsig vir talle verbruikers maak. Na die mees onlangse rentekoersverhoging van 25 basispunte staan die repokoers op 7,25% en die prima-uitleenkoers op 10,75%. Die 2022 Momentum Unisa Huishoudelike Finansiële Welstandsindeks wys dat huishoudings stygende verbruikersprysinflasie, rentekoersverhogings en hoë werkloosheid ervaar het, wat dit vir verbruikers moeiliker gemaak het om hul finansiële doelwitte te bereik. Selfs mense met wie dit finansieel goed gaan, sukkel om hul doelwitte in hierdie uitdagende tye te bereik en moet twee keer dink voordat hulle geld uitgee. Ongelukkig kan ŉ mens nie wegkom van rentekoerse nie, want dit beïnvloed alles: van jou huislening tot jou spaargeld en beleggings. Maar wat is rentekoerse presies? “Rentekoerse wys hoeveel lenings kos,” sê Janine Horn, senior finansiële adviseur by Momentum. “Wanneer die Suid-Afrikaanse Reserwebank of enige sentrale bank in ander lande ŉ rentekoersverhoging aankondig, bepaal dit hoeveel plaaslike banke betaal wanneer hulle geld leen. Dit beïnvloed dus die koers waarteen banke geld aan verbruikers gaan leen en die koers waarteen banke aan mekaar leen.” Horn sê rentekoerse word tans teen ŉ aggressiewe koers verhoog om inflasie te beheer. Sentrale banke, soos die Reserwebank, het gewoonlik ŉ inflasieteiken of ŉ inflasieteikenband, waar inflasie moet bly. Suid-Afrika se inflasieteiken is tussen 3% en 6%, maar volgens Statistieke SA is verbruikersinflasie op ŉ 13-jaarhoogtepunt van 7,8%, wat die teiken oorskry. Horn sê rentekoersverhogings het ŉ nadelige uitwerking op mense met kredietooreenkomste. “Jy kan verwag om meer te betaal op al jou kredietooreenkomste, soos jou huislening, persoonlike lenings, kredietkaarte en winkelkrediet. Hersien die besonderhede van jou kredietooreenkomste, aangesien sommige ooreenkomste vaste tariewe vir ŉ vasgestelde tydperk het.” Hoewel rentekoersverhogings verbruikers negatief beïnvloed met kredietooreenkomste, is dit weer goeie nuus vir mense wat die wenformule toepas deur konsekwent te spaar en te belê. “Mense met spaargeld sal nou meer op hul spaargeld verdien en verbruikers wat gediversifiseerde beleggings het, kan verwag om ook voordeel te trek uit die rentekoersverhogings.” Horn sê hierdie rentekoersverhogings sal ongetwyfeld jou finansiële plan en doelwitte beïnvloed. “Rentekoersverhogings en die hoë inflasiekoerse raak Suid-Afrikaners se begrotings en besteding en daarom is dit nou die regte tyd om jou finansiële plan te hersien en met jou finansiële adviseur te praat. Jou adviseur sal insiggewende raad kan gee oor hoe om gesonde geldgewoontes te skep, wat jou reis na finansiële sukses selfs in hierdie moeilike tye aanhelp.”